Miehen pienessä hiprakassa tekemästä kiusasta koitui mittava vesivahinko ja vankeustuomio. Saman juttuun liittyen ex-vaimo sai sakkotuomion, koska hän salasi teon esitutkinnassa.

Mies meni hallussaan olleella avaimella kaverinsa vuokraamaan asuntoon, jossa asukas ei ollut kotona.

Käräjäoikeudessa mies kertoi, ettei hän tiennyt vuokralaisen olevan pois. Hän arveli tämän olevan lähistöllä kaverinsa luona.

Mies kertoi olleensa pikkuhumalassa ja päähänpistosta tulpanneensa keittiön tiskialtaan kiinni ja laittaneensa kuumavesihanan päälle.

Kolmannessa kerroksessa sijainneen asunnon lisäksi vesi vaurioitti myös kahta alemman kerroksen huoneistoa ja valui taloyhtiön kellariin. Vahingon määrä oli 42 000 euroa.

Tarkoitus kiusata ja säikytellä

Syyttäjä vaati Oulun käräjäoikeudessa 38-vuotiaalle miehelle rangaistusta törkeästä vahingonteosta. Mies kiisti syytteen ja vahingon määrän. Hän myönsi vahingonteon ja samoin sen, että teosta aiheutui erittäin suurta taloudellista vahinkoa.

Mies kertoi oikeudessa, että hän halusi säikytellä ja kiusata asunnossa vuokralla asunutta miestä. Hänen tarkoituksenaan oli aiheuttaa vain siivousvahinkoja.

Mies luuli vuokralaisen palaavan asunnolle kymmenessä minuutissa. Vesivahingon laajeneminen kolmeen asuntoon ja vahingon määrä tuli miehelle yllätyksenä.

Teko tapahtui vuoden 2014 alkupuolella.

Hovioikeus ei muuttanut tuomiota

Oulun käräjäoikeus langetti miehelle vuoden 2015 huhtikuussa törkeästä vahingonteosta ja myöhemmin vuonna 2014 tapahtuneesta törkeästä rattijuopumuksesta yhteisen yhdeksän kuukauden ehdollisen vankeusrangaistuksen ja sen oheen 60 päiväsakkoa, josta maksettavaa kertyy 360 euroa.

Lisäksi mies velvoitettiin maksamaan asunnon omistajalle vesivahingon korjaamisen takia saamatta jääneitä vuokratuloja yli 1 900 euroa sekä yhden huoneiston omistajan ja asunto-osakeyhtiön vakuutuksien omavastuuosuuksia yhteensä 700 euroa.

Mies valitti tuomiosta Rovaniemen hovioikeuteen ja vaati, että syyte törkeästä vahingonteosta hylätään. Lisäksi hän vaati, että ehdollisen vankeusrangaistuksen sijaan hänet tuomitaan sakkorangaistukseen tai että tuomittua rangaistusta alennetaan ja oheissakko poistetaan. Lisäksi hän vaati asunnon omistajan vaatimien korvausten alentamista.

Syyttäjä ja asunnon omistaja vaati miehen valituksen hylkäämistä.

Rovaniemen hovioikeus ei muuttanut Oulun käräjäoikeuden tuomiota.

Ex-vaimolle sakkoja

Oulun käräjäoikeus langetti vuoden 2015 huhtikuussa samaan juttuun liittyen miehen 32-vuotiaalle ex-vaimolle perättömästä lausumasta viranomaismenettelyssä 50 päiväsakkoa, josta maksettavaa kertyy 300 euroa.

Nainen myönsi oikeudessa, että salasi poliisin esitutkinnassa, että mies oli käynyt asunnolla avaamassa vesihanan.

Naisen mukaan häntä ei olisi voitu kuulla asiassa todistajana, koska hän oli silloin vielä naimisissa vahingon aiheuttaneen miehen kanssa.

Vahingonteko tapahtui kuukautta ennen kuin pariskunnan avioero astui voimaan. Naista kuultiin esitutkinnassa viikko avioeron voimaanastumisen jälkeen.